b'\n_START_ARTICLE_\nFamily Guy\n_START_SECTION_\nTilblivelse\n_START_PARAGRAPH_\nMacFarlane fik ideen til Family Guy i 1995, mens han studerede animation p\xc3\xa5 RISD. Hans afgangsprojekt var tegnefilmen Life of Larry, som hans professor sendte ind til tegnefilmsstudiet Hanna-Barbera, som ansatte MacFarlane. I 1996 lavede MacFarlane en efterf\xc3\xb8lger til Life of Larry kaldet Larry and Steve, med den midaldrende Larry og hans kloge hund Steve. Den blev vist i 1997 p\xc3\xa5 Cartoon Networks._NEWLINE_Efter at man p\xc3\xa5 tv-kanalen Fox havde bem\xc3\xa6rket MacFarlanes to Larry-film, skrev man kontrakt med ham om at lave en ny serie kaldet Family Guy, baseret p\xc3\xa5 figurerne fra de to film, idet MacFarlane f\xc3\xb8rst skulle lave en 15 minutters pr\xc3\xb8ve-episode, med et budget p\xc3\xa5 50.000$. Mange tr\xc3\xa6k fra Larry-filmene skulle komme til at g\xc3\xa5 igen i Family Guy. S\xc3\xa5ledes blev Larry og Steve langsomt til Peter og Brian. MacFarlane har sagt at forskellen mellem Life of Larry og Family Guy var at \xe2\x80\x9dden f\xc3\xb8rste mest blev vist p\xc3\xa5 mit kollegiev\xc3\xa6relse, den anden blev vist efter Super Bowl.\xe2\x80\x9d Efter at pr\xc3\xb8ve-episoden havde v\xc3\xa6ret vist, fik serien gr\xc3\xb8nt lys fra Fox\xe2\x80\x99 ledelse. Serien er inspireret af flere andre sitcoms, s\xc3\xa5som The Simpsons og All in the Family. Men ogs\xc3\xa5 de tegnefilm, MacFarlane s\xc3\xa5 som barn l\xc3\xb8rdag morgener i 1980-erne, fx The Fonz and the Happy Days Gang og Rubik, the Amazing Cube, har leveret inspiration._NEWLINE_Griffin-familien optr\xc3\xa5dte f\xc3\xb8rste gang i en demo, MacFarlane sendte til Fox 15. maj 1998. Det var oprindeligt meningen, Family Guy skulle laves som korte sketcher til showet MADtv, men det viste sig showet ikke havde r\xc3\xa5d til tegnefilm, og MacFarlane satsede derfor i stedet p\xc3\xa5 Fox, som han ans\xc3\xa5 for det bedste sted at skabe en primetime-tegnefilmserie. Family Guy kom dog hos Fox i konkurrence med serien King of the Hill, og Family Guy blev ikke vist f\xc3\xb8rend King of the Hill var blevet en succes. Efter at MacFarlane havde imponeret Fox\xe2\x80\x99 ledelse med en 7-minutters demo, k\xc3\xb8bte Fox 13 episoder til visning midt i s\xc3\xa6sonen 1998-99.\n_START_SECTION_\n\xe2\x80\x9dRoad to\xe2\x80\x9d-episoder\n_START_PARAGRAPH_\nEn r\xc3\xa6kke af episoderne er lavet som parodier p\xc3\xa5 de syv amerikanske Road to\xe2\x80\xa6-komediefilm, som med Bob Hope, Bing Crosby og Dorothy Lamour i hovedrollerne blev produceret i \xc3\xa5rene 1940-62. I parodierne er Stewie og Brian taget til et fjernt, overnaturligt eller science fiction-agtigt sted, som intet har at g\xc3\xb8re med de normale omgivelser i Quahog. Den f\xc3\xb8rste var Road to Rhode Island, fra anden s\xc3\xa6son og f\xc3\xb8rste gang sendt 30. maj 2000. Road to-episoderne er kendt for at indeholde store musikalske udstyrsstykker, i stil med de gamle komediefilm, de plagierer._NEWLINE_Road to-episoderne var MacFarlanes ide, idet han er beundrer af de gamle film. De f\xc3\xb8rste Road to-episoder, frem til Road to Rupert, blev instrueret af Dan Povenmire, som herefter forlod Family Guy for at starte serien Phineas and Ferb. De senere episoder i denne r\xc3\xa6kke er instrueret af Greg Colton._NEWLINE_Kritikere og fans anser generelt Road to-episoderne som nogen af seriens bedste, b\xc3\xa5de fordi Brians og Stewies forhold her udvikler sig og pga den tydelige r\xc3\xb8de tr\xc3\xa5d i episoderne.\n_START_SECTION_\nHumor\n_START_PARAGRAPH_\nFamily Guy-episoderne benytter sig ofte af cutaway-teknik, dvs at klippe en helt anden scene ind i den oprindelige scene. Episoderne indeholder ofte gags, som hentyder til aktuelle h\xc3\xa6ndelser eller personligheder._NEWLINE_Humoren i de tidlige episoder drejede sig ofte om Stewies t\xc3\xa5belige superskurk-rolle, hvor han enten er ude p\xc3\xa5 at opn\xc3\xa5 verdensherred\xc3\xb8mme, udf\xc3\xb8re ondsindede eksperimenter, opfinde apparater til at skaffe sig af med ting han ikke bryder sig om, herunder de mange gange, han fors\xc3\xb8ger at sl\xc3\xa5 sin mor ihjel. Rollen som superskurk begyndte efterh\xc3\xa5nden at forekomme lidt tynd, og i senere episoder \xc3\xa6ndrede forfatterne og MacFarlane Stewies personlighed. Episoderne indeholder ofte optrin, som spr\xc3\xa6nger de s\xc3\xa6dvanlige rammer for tv-fort\xc3\xa6llinger, fx med vittigheder om producenten Fox Broadcasting eller hvis personerne henvender sig direkte til publikum. Som eksempel kan n\xc3\xa6vnes episoden North by North Quahog, den f\xc3\xb8rste episode der blev sendt efter at Fox tre \xc3\xa5r tidligere, i februar 2002, havde taget Family Guy-serien af programmet pga for lave seertal. I denne episode fort\xc3\xa6ller Peter sin familie, at de var blevet taget af programmet fordi Fox skulle g\xc3\xb8re plads til serier som (og s\xc3\xa5 kommer der en alenlang remse): Dark Angel, Titus, Undeclared, Action, That \'80s Show, Wonderfalls, Fastlane, Andy Richter Controls the Universe, Skin, Girls Club, Cracking Up, The Pitts, Firefly, Get Real, Freakylinks, Wanda at Large, Costello, The Lone Gunmen, A Minute with Stan Hooper, Normal, Ohio, Pasadena, Harsh Realm, Keen Eddie, The $treet, The American Embassy, Cedric the Entertainer Presents, The Tick, Luis og endelig Greg the Bunny. Lois sp\xc3\xb8rger om der er noget h\xc3\xa5b for Family Guy, og Peter svarer, at hvis alle disse serier bliver taget af programmet, har de en chance. Og serierne blev faktisk alle taget af programmet, mens Family Guy holdt pause. Episoden North by North Quahog er i \xc3\xb8vrigt en parodi p\xc3\xa5 Hitchcock-filmen Menneskejagt, med originaltitlen North by Northwest._NEWLINE_Alle de vigtige roller i serien havde i de f\xc3\xb8rste s\xc3\xa6soner sine egne faste vendinger, fx Quagmires \xe2\x80\x9dgiggigy giggity goo\xe2\x80\x9d, Peters \xe2\x80\x9dfreakin\xe2\x80\x99 sweet\xe2\x80\x9d og Joes \xe2\x80\x9dbring it on", men i senere s\xc3\xa6soner er brugen nedtonet. I episoden Big Man on Hippocampus g\xc3\xb8res der grin med disse faste vendinger. Da Peter i forvirret tilstand bliver pr\xc3\xa6senteret for Meg, udbryder han \xe2\x80\x9dD\xe2\x80\x99oh!\xe2\x80\x9d, hvortil Lois svarer \xe2\x80\x9dNej, Peter, det er ikke din faste vending\xe2\x80\x9d. (Vendingen stammer fra serien The Simpsons.)\n_START_SECTION_\nDiverse sm\xc3\xa5ting\n_START_PARAGRAPH_\nI store engelskordb\xc3\xb8ger st\xc3\xa5r opslaget quagmire (navnet p\xc3\xa5 Peter Griffins sexfikserede ven) lige f\xc3\xb8r quahog (navnet p\xc3\xa5 byen hvor serien foreg\xc3\xa5r).'